**บทที่ 3**

**วิธีดำเนินการวิจัย**

 การศึกษาวิจัยเรื่องกระบวนการค้ายาเสพติดในเขตพื้นที่ภาคเหนือตอนบนของประเทศไทย ในครั้งนี้ มีวัตถุประสงค์การวิจัยเพื่อศึกษากระบวนการค้ายาเสพติด เครือข่ายการค้ายาเสพติด และสาเหตุที่ส่งผลต่อกระบวนการค้ายาเสพติด ในเขตพื้นที่ภาคเหนือตอนบนของประเทศไทย ซึ่งรายละเอียดเกี่ยวกับระเบียบวิธีวิจัยมีดังนี้

 1. รูปแบบการวิจัย

 2. การดำเนินการวิจัย

 3. วิธีการและเครื่องมือที่ใช้ในการเก็บรวบรมข้อมูล

 4. การเก็บรวบรวมข้อมูล

 5. การประมวลผลและการวิเคราะห์ข้อมูล

 6. การนำเสนอผลการวิจัย

 7. จริยธรรมในการวิจัย

 8. ระยะเวลาในการวิจัย

**3.1 รูปแบบการวิจัย**

 ในการวิจัยครั้งนี้ ผู้วิจัยใช้รูปแบบการวิจัยเชิงคุณภาพ (Qualitative Design) โดยการวิจัยปรากฏการณ์ (Phenomenology) เพื่อทำความเข้าใจปรากฏการณ์กระบวนการค้ายาเสพติด และรูปแบบเครือข่ายการค้ายาเสพติด รวมทั้งตรวจสอบหาตัวแปรปัจจัยที่ส่งผลต่อกระบวนการค้ายาเสพติด ในเขตพื้นที่ภาคเหนือตอนบนของประเทศไทยโดยการสืบค้นแก่นสาระและความหมายของพฤติกรรม และความสัมพันธ์ ในปรากฏการณ์ ผ่านการบอกเล่าและมุมมองของผู้ให้ข้อมูล อันประกอบด้วยนักเสพยาเสพติด นักค้ายาเสพติด และบุคลากรของรัฐที่มีส่วนเกี่ยวข้องกับการป้องกันและปราบปรามยาเสพติดในเขตพื้นที่ภาคเหนือตอนบนของประเทศไทย บุคลากรเหล่านี้เป็นผู้ที่มีประสบการณ์ตรงกับปรากฏการณ์ ซึ่งจะทำให้ได้ข้อมูลที่สามารถสะท้อนภาพของปรากฏการณ์ได้อย่างแท้จริงและชัดเจน (Merriam and et al., 2002, 2009, McMillan, 2004, Neuman, 2006)

**3.2 การดำเนินการวิจัย**

 การวิจัยเชิงคุณภาพ (Qualitative Design) ผู้วิจัยใช้การวิจัยปรากฏการณ์ (Phenomenology) เพื่อทำความเข้าใจปรากฏการณ์กระบวนการค้ายาเสพติด และรูปแบบเครือข่ายการค้ายาเสพติด รวมทั้งตรวจสอบหาตัวแปรสาเหตุที่ส่งผลต่อกระบวนการค้ายาเสพติด ในเขตพื้นที่ภาคเหนือตอนบนของประเทศไทย โดยการสืบค้นแก่นสาระและความหมายของพฤติกรรม และความสัมพันธ์ในปรากฏการณ์ ผ่านการบอกเล่าและมุมมองของผู้ให้ข้อมูล อันประกอบด้วยผู้เสพยาเสพติด(เหยื่อ) นักค้ายาเสพติด และบุคลากรทั้งภาครัฐและเอกชนที่ปฏิบัติงานในเขตพื้นที่ภาคเหนือตอนบนของประเทศไทย ที่เกี่ยวข้องกับการต่อต้านการค้ายาเสพติดในเขตพื้นที่ภาคเหนือตอนบนของประเทศไทย ซึ่งเป็นผู้ที่มีประสบการณ์ตรงกับปรากฏการณ์ จะทำให้ได้ข้อมูลที่สามารถสะท้อนภาพของปรากฏการณ์ได้อย่างแท้จริงและชัดเจน (Merriam and et al., 2009, McMillan, 2004, Neuman, 2006) อันเป็นขั้นตอนหลักของการวิจัยโดยมีกระบวนการดำเนินการวิจัยดังนี้ คือ

 **3.2.1 หน่วยที่ใช้ในการวิเคราะห์ข้อมูล**

 ในการวิจัยเชิงคุณภาพครั้งนี้ ใช้การวิเคราะห์ข้อมูลระดับบุคคล ได้แก่ นักเสพยาเสพติด นักค้ายาเสพติด และบุคลากรของรัฐที่เกี่ยวข้องในการป้องกันและปราบปรามยาเสพติดในเขตพื้นที่ภาคเหนือของประเทศไทย

 **3.2.2 ผู้ให้ข้อมูลในการวิจัย**

 ผู้ให้ข้อมูลในการวิจัยเชิงคุณภาพครั้งนี้ผู้วิจัยแบ่งตามรูปแบบของการศึกษา จำนวน 60 คน แบ่งตามประเด็นการเก็บรวบรวมข้อมูลออกเป็น 2 กลุ่ม ได้แก่

3.2.2.1 ผู้ให้ข้อมูลกลุ่มที่ 1เป็นผู้ให้ข้อมูลหลัก (Key Informants)เพื่อใช้ในการทำความเข้าใจปรากฏการณ์กระบวนการค้ายาเสพติด ในเขตพื้นที่ภาคเหนือตอนบนของประเทศไทยได้อย่างแท้จริงและชัดเจน จำนวน 40 คน ดังนี้

 1) นักเสพยาเสพติด ซึ่งเป็นผู้ที่ถูกกล่าวหาว่ามียาเสพติดไว้ในความรอบครองเพื่อเสพและถูกศาลของประเทศไทยมีคำพิพากษาถึงที่สุดว่ามีความผิด ในคดีเกี่ยวกับยาเสพติดหรือกฏหมายอื่นที่เกี่ยวข้องกับยาเสพติดที่เข้ารับการบำบัดที่ศูนย์บำบัดรักษายาเสพติดในสังกัดกระทรวงยุติธรรม กระทรวงมหาดไทย (ผู้ที่สมัครใจเข้ารับการบำบัด) และกระทรวงสาธารณสุข (ผู้ป่วยที่เข้ารับการบำบัดตามคำสั่งแพทย์) รวมทั้งสถานบำบัดของเอกชนฯลฯ ในเขตพื้นที่ภาคเหนือตอนบนของประเทศไทยตั้งแต่เดือนมกราคม 2557 ถึงปัจจุบัน ซึ่งยินดีให้ข้อมูลเชิงลึกจำนวน 10 คน

 2) นักค้ายาเสพติดเป็นผู้ที่ถูกกล่าวหาว่า ผลิต นำเข้า ส่งออก ผู้จำหน่ายหรือมีไว้ครอบครองเพื่อจำหน่ายซึ่งยาเสพติดและให้หมายความรวมถึงการสมคบสนับสนุนช่วยเหลือในคดีเกี่ยวกับยาเสพติดหรือกฏหมายอื่นที่เกี่ยวข้องกับยาเสพติด และถูกศาลของประเทศไทยมีคำพิพากษาถึงที่สุดว่ามีความผิด (ทั้งศาลชั้นต้น ศาลอุณธรณ์ และศาลฎีกา) ที่ถูกควบคุมตัวอยู่ในทัณฑสถานในเขตพื้นที่ภาคเหนือตอนบนของประเทศไทย ตั้งแต่เดือนมกราคม 2557 ถึงปัจจุบัน ซึ่งยินดีให้ข้อมูล และนักค้ายาเสพติดที่ไม่ได้ถูกดำเนินคดีในประเทศไทย แต่เคยถูกดำเนินคดีในต่างประเทศในคดีที่เกี่ยวกับยาเสพติดหรือกฎหมายอื่นที่เกี่ยวข้องกับยาเสพติดและยินดีให้ข้อมูลเชิงลึก รวมทั้งนักค้ายาเสพติดที่อยู่ในสถานภาพนักเสพยาเสพติด ซึ่งในกรณีที่ผู้ต้องหาบางคน ถูกตัดสินว่าผิดทั้งในฐานะนักค้าและนักเสพให้ถือว่า เป็นผู้ให้ข้อมูลในกลุ่มที่ 2 เนื่องจากมีอัตราโทษและมีพฤติกรรมที่ร้ายแรงต่อสังคม แต่ยินดีให้ข้อมูลในฐานะของการเคยเป็นนักค้ายาเสพติดมาก่อนจำนวน 30 คน

3.2.2.2 ผู้ให้ข้อมูลกลุ่มที่ 2 ผู้ให้ข้อมูลเพื่อเสริมผู้ให้ข้อมูลหลัก เพื่อใช้ในการตรวจสอบข้อมูลที่ได้จากนักเสพยาเสพติดและนักค้ายาเสพติด ผู้ให้ข้อมูล คือบุคลากรในองค์กรภาครัฐของประเทศไทยและบุคลากรจากองค์กรเอกชน ที่เกี่ยวข้องกับการต่อต้านการค้ายาเสพติดในเขตพื้นที่ภาคเหนือตอนบนของประเทศไทย จำนวน 20 คน ซึ่งประกอบด้วย

 1) เจ้าหน้าที่ของรัฐและเจ้าหน้าที่ขององค์กรเอกชน ที่ทำหน้าที่ดูแล รักษา และฟื้นฟู ผู้เข้ารับการบำบัด ที่ศูนย์บำบัดยาเสพติดโดยพระกิตติคุณบ้านปันรัก อำเภอเวียงป่าเป้า จังกวัดเชียงรายเจ้าหน้าที่มูลนิธิคอมมูนิต้า อินคอนโทร(ประเทศไทย)และเจ้าหน้าที่ศูนย์บำบัด เออเบิร์น ไลท์ (ประเทศไทย)ซึ่งเป็นองค์กรเอกชน จำนวน 3 คน

 2) เจ้าหน้าที่ที่มีหน้าที่ในการป้องกันและปราบปรามยาเสพติดสำนักงานตำรวจภูธรภาค 5 จำนวน 7 คน โดยจำแนกได้ดังนี้

 2.1) เจ้าหน้าที่ตำรวจกลุ่มงานป้องกัน ครอบคลุมทั้งชั้นสัญญาบัตร(กลุ่มผู้บริหารหรือหัวหน้าชุด)และชั้นประทวน (กลุ่มผู้ปฏิบัติงาน) รวมถึงกลุ่มประสานงานกับต่างประเทศหรือประเทศเพื่อนบ้านในด้านการปราบปรามยาเสพติด จำนวน 3 คน

 2.2) เจ้าหน้าที่ตำรวจกลุ่มงานปราบปราม ครอบคลุมทั้งชั้นสัญญาบัตร(กลุ่มผู้บริหารหรือหัวหน้าชุด)และชั้นประทวน (กลุ่มผู้ปฏิบัติงาน) รวมถึงกลุ่มประสานงานกับต่างประเทศหรือประเทศเพื่อนบ้านในด้านการปราบปรามยาเสพติด จำนวน 4 คน

 3) เจ้าหน้าที่สำนักงานป้องกันและปราบปรามยาเสพติด ภาค 5 จำนวน 3 คนประกอบด้วย

 3.1) เจ้าหน้าที่สำนักงานป้องกันและปราบปรามยาเสพติด ภาค 5 กลุ่มงานป้องกัน ครอบคลุมทั้งกลุ่มผู้บริหารหรือหัวหน้าชุดและกลุ่มผู้ปฏิบัติงาน รวมถึง กลุ่มประสานงานกับต่างประเทศหรือประเทศเพื่อนบ้านในด้านการป้องกันยาเสพติด จำนวน 2 คน

 3.2) เจ้าหน้าที่สำนักงานป้องกันและปราบปรามยาเสพติด ภาค 5 กลุ่มงานปราบปราม ครอบคลุมทั้งกลุ่มผู้บริหารหรือหัวหน้าชุดและกลุ่มผู้ปฏิบัติงาน รวมถึงกลุ่มประสานงานกับต่างประเทศหรือประเทศเพื่อนบ้านในด้านการปราบปรามยาเสพติด จำนวน 1 คน

 4) เจ้าหน้าที่ทหารซึ่งเป็นเจ้าหน้าที่ที่ดูแลแนวเขตชายแดนที่ติดต่อกับแระเทศเพื่อนบ้านในเขตพื้นที่ภาคเหนือตอนบนของประเทศไทย ซึ่งได้แก่ มณฑลทหารบกที่ 33 ค่ายกาวิละ จังหวัดเชียงใหม่และกองกำลังผาเมือง สังกัดกองทัพภาคที่ 3 จำนวน 4 คน โดยจำแนกได้ดังนี้

 4.1) เจ้าหน้าที่ทหารฝ่ายป้องกันและปราบปราม กลุ่มผู้บริหารหรือหัวหน้าชุด รวมถึงกลุ่มประสานงานกับต่างประเทศหรือประเทศเพื่อนบ้านในด้านการป้องกันและปราบปรามยาเสพติด จำนวน 2 คน

 4.2) เจ้าหน้าที่ทหารฝ่ายป้องกันและปราบปราม กลุ่มผู้ปฏิบัติงาน รวมถึงกลุ่มประสานงานกับต่างประเทศหรือประเทศเพื่อนบ้านในด้านการป้องกันและปราบปรามยาเสพติด จำนวน 2 คน

 5) เจ้าหน้าที่ฝ่ายปกครองที่อยู่ในพื้นที่ติดต่อกับประเทศเพื่อนบ้าน ในเขตพื้นที่ภาคเหนือตอนบนของประเทศไทย จำนวน 3 คน **ซึ่ง**เจ้าหน้าที่ฝ่ายปกครองที่อยู่ในพื้นที่ติดต่อกับประเทศเพื่อนบ้าน ในเขตพื้นที่ภาคเหนือตอนบนของประเทศไทยกลุ่มงานป้องกันรวมถึง กลุ่มที่ประสานงานกับต่างประเทศหรือประเทศเพื่อนบ้าน ครอบคลุมทั้งกลุ่มเจ้าหน้าที่ฝ่ายปกครองในระดับอำเภอ ตำบล และหมู่บ้านหรือชุมชนในด้านการป้องกันยาเสพติด จำนวน 3 คน

 **3.2.3 การคัดเลือกผู้ให้ข้อมูลในการวิจัย**

 ผู้วิจัยได้ทำการคัดเลือกกลุ่มเป้าหมายในการศึกษาผ่านผู้มีประสบการณ์ในเรื่องนั้น ๆ (Intensity) และกลุ่มคนหรือสถานการณ์ที่มีความหลากหลาย (Heterogeneous) โดยการเลือกจากการแนะนำต่อ ๆ กันไปหรือกล่าวอ้างถึงหรือแบบสายใยเชื่อมโยง (Snowball or Chain) (ชาย โพธิสิตา , น. 2554) ดังต่อไปนี้

3.2.3.1 ผู้ให้ข้อมูลกลุ่มที่ 1 ซึ่งเป็นผู้ให้ข้อมูลหลัก (Key Informants)

 1) นักเสพยาเสพติด ผู้วิจัยเลือกจากผู้เสพยาเสพติดที่ถูกกล่าวหาว่ามี ยาเสพติดไว้ในความรอบครองเพื่อเสพ และถูกศาลของประเทศไทยมีคำพิพากษาถึงที่สุดว่า มีความผิดในคดีเกี่ยวกับยาเสพติดหรือกฏหมายอื่นที่เกี่ยวข้องกับยาเสพติดที่เข้ารับการบำบัดที่ศูนย์บำบัดรักษายาเสพติดในสังกัดกระทรวงยุติธรรม กระทรวงมหาดไทย (ผู้ที่สมัครใจเข้ารับการบำบัด) และกระทรวงสาธารณสุข (ผู้ป่วยที่เข้ารับการบำบัดตามคำสั่งแพทย์) รวมทั้งสถานบำบัดของเอกชนในเขตพื้นที่ภาคเหนือตอนบนของประเทศไทย เนื่องจาก ผู้เสพยาเสพติดเป็นบุคคลที่สำคัญและเป็นตัวแปรสุดท้ายในกระบวนการค้ายาเสพติดและเครือข่ายยาเสพติด เพราะหากไม่มีอุปทาน (Supply) ก็ไม่มีอุปสงค์ (Demand) โดยมีปัจจัยที่ทำให้นักเสพยาเสพติดเข้าสู่กระบวนการค้ายาเสพติด โดยไม่รู้ตัวนั้น เกิดจาก สาเหตุจากการถูกชักชวน, สาเหตุจากความกดดันในครอบครัว, สาเหตุจากความจำเป็นในอาชีพบางอย่าง, สาเหตุจากปัญหาเศรษฐกิจ, สาเหตุจากสิ่งแวดล้อมและสาเหตุจากการขาดความรู้ในเรืองของยาเสพติด (กระทรวงมหาดไทย การเคหะแห่งชาติ, 2540, น. 23-25) นอกจากนั้น การติดยาเสพติดอาจมาจากการที่อยู่ใกล้ชิดยาที่ใช้ เช่น พวกแพทย์ พยาบาลหรือบุคคลอื่น ๆ ในวงการแพทย์ การคบค้าสมาคมหรืออยู่ใกล้ชิดกับผู้ติดยาเสพติด (เภา สารสิน, 2522, น. 53) สิ่งเหล่านี้ล้วนเป็นอุปสงค์ (Demand) ที่ส่งผลทำให้เกิดอุปทาน (Supply) ซึ่งสามารถอธิบายถึงปริมาณของยาเสพติดที่มีจำหน่ายในพื้นที่และจำนวนของยาเสพติดที่มีอยู่ในขณะนั้นด้วย

 1.1) นักเสพยาเสพติด ที่ได้รับการประเมินจากเจ้าหน้าที่รัฐหรือเอกชนที่ทำหน้าที่ดูแล รักษา และฟื้นฟู ผู้เข้ารับการบำบัด ศูนย์บำบัดรักษายาเสพติด ในเขตพื้นที่ภาคเหนือตอนบนของประเทศไทย ว่าสามารถให้ข้อมูลที่เป็นประโยชน์ต่อการศึกษาวิจัยครั้งนี้ได้

 1.2) นักเสพยาเสพติดสมัครใจให้ข้อมูลในเชิงลึก

 2) นักค้ายาเสพติด นักค้ายาเสพติดที่จะเป็นผู้ให้ข้อมูล ได้ผ่านการประเมินจากพนักงานสอบสวนเจ้าของคดีและเจ้าหน้าที่เรือนจำแล้วว่าข้อมูลที่จะได้เป็นประโยชน์ต่อการศึกษา และสามารถให้ข้อมูลได้

 2.1) นักค้ายาเสพติดที่จะเป็นผู้ให้ข้อมูล ได้ผ่านการประเมินจากพนักงานสอบสวนเจ้าของคดีและเจ้าหน้าที่เรือนจำแล้วว่าข้อมูลที่จะได้เป็นประโยชน์ต่อการศึกษา และสามารถให้ข้อมูลได้

 2.2) นักค้ายาเสพติดที่จะเป็นผู้ให้ข้อมูลได้ถูกควบคุมตัวมานาน และมีบางส่วนที่ใกล้กำหนดจะพ้นโทษ

 2.3) นักค้ายาเสพติดสมัครใจให้ข้อมูลในเชิงลึก

 3.2.3.2 ผู้ให้ข้อมูลกลุ่มที่ 2ซึ่งเป็นผู้ให้ข้อมูลเพื่อเสริมผู้ให้ข้อมูลหลักผู้วิจัยเลือกบุคลากรจากองค์กรของรัฐเป็นผู้ให้ข้อมูล โดยใช้เกณฑ์ลักษณะการปฏิบัติงานต่อต้านการค้า ยาเสพติดในประเทศไทย จำแนกเป็น บุคลากรที่ปฏิบัติงานป้องกันและปราบปรามยาเสพติดและบุคลากรที่ปฏิบัติงานบำบัดในศูนย์บำบัดยาเสพติดภาคเหนือ ผู้วิจัยคัดเลือกบุคลากรที่มีความชำนาญและมีประสบการณ์ในการปฏิบัติงาน โดยพิจารณาจากจำนวนปีในการปฏิบัติงานและลักษณะงานที่รับผิดชอบโดยตรงในปัจจุบัน ได้บุคลากรที่มีลักษณะตรงกับเกณฑ์ในการพิจารณาที่กำหนดไว้มากที่สุดเป็นผู้ให้ข้อมูล 2 กลุ่ม คือ

 1) บุคลากรที่ปฏิบัติงานป้องกันและปราบปรามยาเสพติดในเขตพื้นที่ภาคเหนือตอนบนของประเทศไทยได้แก่ เจ้าหน้าที่ของรัฐและเจ้าหน้าที่ขององค์กรเอกชน ที่ทำหน้าที่ดูแล รักษา และฟื้นฟู ผู้เข้ารับการบำบัด ที่ศูนย์บำบัดรักษายาเสพติดในเขตพื้นที่ภาคเหนือตอนบนของประเทศไทย ประกอบด้วย

 1.1) เจ้าหน้าที่ศูนย์บำบัดยาเสพติดโดยพระกิตติคุณบ้านปันรัก จังหวัดเชียงราย ซึ่งเป็นองค์กรเอกชนด้านการบำบัดยาเสพติด

1.2) และเจ้าหน้าที่ศูนย์บำบัดเออเบิร์นไลท์ (ประเทศไทย) ซึ่งเป็นองค์กรเอกชนด้านการบำบัดยาเสพติด

1.3) เจ้าหน้าที่ที่มีหน้าที่ในการป้องกันและปราบปรามยาเสพติดสำนักงานตำรวจภูธรภาค 5 ซึ่งเป็นองค์กรระดับภูมิภาค

1.4) เจ้าหน้าที่สำนักงานป้องกันและปราบปรามยาเสพติด ภาค 5 ซึ่งเป็นองค์กรระดับภูมิภาค

1.5) เจ้าหน้าที่ทหารซึ่งเป็นเจ้าหน้าที่ที่ดูแลแนวเขตชายแดนที่ติดต่อกับแระเทศเพื่อนบ้านในเขตพื้นที่ภาคเหนือตอนบนของประเทศไทย ซึ่งได้แก่ มณฑลทหารบก ที่ 33 ค่ายกาวิละ จังหวัดเชียงใหม่ และกองกำลังผาเมือง สังกัดกองทัพภาคที่ 3 ซึ่งเป็นองค์กรระดับชาติ

 2) เจ้าหน้าที่ฝ่ายปกครองที่อยู่ในพื้นที่ติดต่อกับประเทศเพื่อนบ้าน ในเขตพื้นที่ภาคเหนือตอนบนของประเทศไทย ที่มีหน้าที่เกี่ยวข้องกับงานป้องกันและปราบปรามยาเสพติด รวมถึงกลุ่มที่ประสานงานกับต่างประเทศหรือประเทศเพื่อนบ้าน ครอบคลุมทั้งกลุ่มเจ้าหน้าที่ฝ่ายปกครองในระดับอำเภอ ตำบล และหมู่บ้านหรือชุมชนในด้านการป้องกันยาเสพติด

 **3.2.4 พื้นที่ที่ใช้ในการวิจัย** ในการวิจัยเชิงคุณภาพครั้งนี้ ผู้วิจัยได้กำหนดพื้นที่ในการวิจัยตามแหล่งของผู้ให้ข้อมูลกลุ่มต่าง ๆ ดังนี้

3.2.4.1 นักเสพยาเสพติด ผู้วิจัยได้ทำการสำรวจข้อมูลนักเสพยาเสพติดที่ถูกควบคุมในทัณฑสถาน เพื่อทราบแหล่งของผู้ให้ข้อมูลที่เป็นนักเสพยาเสพติด และเพื่อกำหนดพื้นที่ในการวิจัย ซึ่งผลการสำรวจพบว่า นักเสพยาเสพติดที่มีคุณลักษณะตามเกณฑ์ที่กำหนดไว้ ที่จะเป็นผู้ให้ข้อมูลในเชิงลึกและครอบคลุมประเด็นที่ต้องการศึกษา ถูกควบคุมในทัณฑสถาน ซึ่งตั้งอยู่ในเขตพื้นที่ 8 จังหวัดภาคเหนือตอนบนของประเทศไทย

3.2.4.2 นักค้ายาเสพติด ผู้วิจัยได้ทำการสำรวจข้อมูลนักค้ายาเสพติดที่ถูกควบคุมในทัณฑสถาน เพื่อทราบแหล่งของผู้ให้ข้อมูลที่เป็นนักค้ายาเสพติด และเพื่อกำหนดพื้นที่ในการวิจัย ซึ่งผลการสำรวจพบว่า นักค้ายาเสพติดที่มีคุณลักษณะตามเกณฑ์ที่กำหนดไว้ ที่จะเป็นผู้ให้ข้อมูลในเชิงลึกและครอบคลุมประเด็นที่ต้องการศึกษา ถูกควบคุมในทัณฑสถาน ซึ่งตั้งอยู่ในเขตพื้นที่ 8 จังหวัดภาคเหนือตอนบนของประเทศไทย

 3.2.4.3 บุคลากรที่มีหน้าที่ป้องกันและปราบปรามยาเสพติด ผู้วิจัยได้ทำการสืบค้นข้อมูลบุคลากรที่เกี่ยวข้องโดยตรงในการต่อต้านการค้ายาเสพติดในเขตพื้นที่ภาคเหนือตอนบนของประเทศไทย ซึ่งเป็นผู้ที่มีความรู้ ความสามารถ ประสบการณ์และมีความคุ้นเคยกับพื้นที่ และรวมไปถึงด้านเชื้อชาติ และวัฒนธรรมด้วย เพื่อทราบแหล่งของผู้ให้ข้อมูลที่เป็นบุคลากรที่ปฏิบัติงานป้องกันและปราบปรามยาเสพติดและบำบัดผู้ที่ติดยาเสพติด และเพื่อกำหนดพื้นที่ในการวิจัย ซึ่งผลการสำรวจพบว่า บุคลากรที่มีคุณลักษณะตามเกณฑ์ที่กำหนดไว้ ที่จะเป็นผู้ให้ข้อมูลในเชิงลึกและครอบคลุมประเด็นที่ต้องการศึกษาได้แก่ เจ้าหน้าที่ศูนย์บำบัดรักษายาเสพติดในเขตพื้นที่ภาคเหนือตอนบนของประเทศไทยรวมถึงเจ้าหน้าที่ศูนย์บำบัดเออเบิร์นไลท์ (ประเทศไทย)ซึ่งเป็นองค์กรเอกชน และเจ้าหน้าที่ศูนย์บำบัดยาเสพติดโดยพระกิตติคุณบ้านปันรัก จังหวัดเชียงราย เจ้าหน้าที่ที่มีหน้าที่ในการป้องกันและปราบปรามยาเสพติดสำนักงานตำรวจภูธรภาค 5 เจ้าหน้าที่สำนักงานป้องกันและปราบปรามยาเสพติด ภาค 5 เจ้าหน้าที่ทหารซึ่งเป็นเจ้าหน้าที่ที่ดูแลแนวเขตชายแดนที่ติดต่อกับแระเทศเพื่อนบ้านในเขตพื้นที่ภาคเหนือตอนบนของประเทศไทย ซึ่งได้แก่ มณฑลทหารบกที่ 33 ค่ายกาวิละ จังหวัดเชียงใหม่และกองกำลังผาเมือง สังกัดกองทัพภาคที่ 3

**3.3 วิธีการและเครื่องมือที่ใช้ในการเก็บรวบรมข้อมูล**

 วิธีการและเครื่องมือที่ใช้ในการเก็บรวบรวมข้อมูล ในการวิจัยครั้งนี้ ผู้วิจัยใช้วิธีการและเครื่องมือที่ใช้ในการเก็บรวบรวมข้อมูล ดังนี้

 **3.3.1 วิธีการเก็บรวบรวมข้อมูล** ผู้วิจัยใช้วิธีการสัมภาษณ์แบบเจาะลึก (In – dept Interview) เป็นรายบุคคล ในการสัมภาษณ์นักเสพติดยาเสพติดและนักค้ายาเสพติด ใช้แนวทางการสัมภาษณ์ (Interview Guideline) ชุดที่ 1 และชุดที่ 2 เป็นเครื่องมือในการเก็บรวบรวมข้อมูล ส่วนการสัมภาษณ์บุคลากรที่เกี่ยวข้องโดยตรงในการต่อต้านการค้ายาเสพติดในเขตพื้นที่ภาคเหนือตอนบนของประเทศไทย ใช้เทคนิคการสัมภาษณ์แบบกึ่งโครงสร้าง (Semi – structure Interview หรือ SSI) เป็นรายบุคคล โดยใช้แนวทางการสัมภาษณ์ชุดที่ 3 เป็นเครื่องมือในการเก็บรวบรวมข้อมูล แต่ขณะที่ศึกษา ผู้วิจัยได้ยอมรับประเด็นที่เกิดขึ้นระหว่างการเก็บรวบรวมข้อมูล เพื่อนำมาปรับแนวทางสัมภาษณ์ให้สอดคล้องกับปรากฏการณ์ที่เกิดขึ้นจริง (ชาย โพธิสิตา, 2547)

 **3.3.2 เครื่องมือที่ใช้ในการเก็บรวบรวมข้อมูล** ผู้วิจัยใช้แนวทางการสัมภาษณ์เป็นเครื่องมือในการเก็บรวบรวมข้อมูล มีการสร้างและตรวจสอบคุณภาพเครื่องมือ และลักษณะเครื่องมือ ดังนี้

 3.3.2.1 การสร้างและตรวจสอบคุณภาพเครื่องมือผู้วิจัยสร้างแนวทางสัมภาษณ์ โดยการศึกษาจากตำรา เอกสาร และงานวิจัยต่าง ๆ และใช้กรอบแนวคิดในการวิจัยเป็นแนวทาง มีขั้นตอนในการสร้างและตรวจสอบคุณภาพเครื่องมือ ดังนี้

 ขั้นตอนที่ 1 ศึกษาและวิเคราะห์จากแนวคิด ทฤษฎีและผลงานวิจัย และเอกสารที่เกี่ยวข้อง

 ขั้นตอนที่ 2 กำหนดประเด็น และสร้างข้อคำถามในแต่ละประเด็น ที่ต้องการสัมภาษณ์เกี่ยวกับกระบวนการค้ายาเสพติด เครือข่ายการค้ายาเสพติด และตัวแปรสาเหตุ ที่ส่งผลต่อกระบวนการค้ายาเสพติดในเขตพื้นที่ภาคเหนือตอนบนของประเทศไทย

 ขั้นตอนที่ 3 สร้างแนวทางสัมภาษณ์เกี่ยวกับกระบวนการค้ายาเสพติด เครือข่ายการค้ายาเสพติด และตัวแปรสาเหตุที่ส่งผลต่อกระบวนการค้ายาเสพติดในเขตพื้นที่ภาคเหนือตอนบนของประเทศไทยเพื่อใช้เป็นเครื่องมือในการสัมภาษณ์แบบเจาะลึก จำนวน 2 ชุดและสร้างแนวทางสัมภาษณ์เพื่อใช้เป็นเครื่องมือในการแบบสัมภาษณ์กึ่งโครงสร้าง จำนวน 1 ชุด

 ขั้นตอนที่ 5 นำแนวทางสัมภาษณ์ที่สร้างขึ้น ไปพบอาจารย์ที่ปรึกษาและผู้เชี่ยวชาญ เพื่อตรวจสอบความเที่ยงตรงตามเนื้อหาและความเหมาะสมกับผู้ให้ข้อมูล รวมทั้งสอดคล้องกับวิธีการสัมภาษณ์ ในการวิจัยครั้งนี้ ผู้วิจัยได้ขอความเห็นจากผู้เชี่ยวชาญได้แก่ พลตำรวจตรีภาณุเดช บุญเรือง รองผู้บัญชาการ สำนักงานยุทธศาสตร์ตำรวจ ปฏิบัติราชการ รองผู้บัญชาการตำรวจภูธรภาค 5 (ปส.) พันตำรวจเอกจิตร์พิสุทธ์ อิ่มสงวน ผู้กำกับการวิเคราะห์ข่าวและเครื่องมือพิเศษ กองบังคับการสืบสวนสอบสวน ตำรวจภูธรภาค 5 และรองศาสตราจารย์ ดร.เขียน วันทนียตระกูล อาจารย์ประจำภาควิชาภาษาศาสตร์ มหาวิทยาลัยมหามกุฎราชวิทยาลัย หลังจากนั้นนำเครื่องมือมาปรับปรุงแก้ไขให้มีความเหมาะสมมากยิ่งขึ้น

 ขั้นตอนที่ 6 นำแนวทางสัมภาษณ์ที่แก้ไขปรับปรุงเรียบร้อยแล้ว ไปพบอาจารย์ที่ปรึกษาเพื่อรับฟังความคิดเห็นและข้อเสนอแนะ

 ขั้นตอนที่ 7 นำแนวทางสัมภาษณ์ที่แก้ไขปรับปรุงเรียบร้อยแล้ว ไปใช้ในการเก็บรวบรวมข้อมูลจากผู้ให้ข้อมูลที่ใช้ในการวิจัยครั้งนี้ อนึ่ง ในขณะที่ศึกษา ผู้วิจัยได้นำประเด็นที่เกิดขึ้นระหว่างการเก็บรวบรวมข้อมูลมาปรับแนวทางสัมภาษณ์ให้สอดคล้องกับปรากฏการณ์ที่เกิดขึ้นจริงอยู่เสมอ เพื่อให้ได้ข้อมูลที่ครอบคลุมและตรงกับวัตถุประสงค์ในการวิจัย

 3.3.2.2 ลักษณะและเนื้อหาของเครื่องมือ แนวทางการสัมภาษณ์ที่ใช้เป็นเครื่องมือในการเก็บรวบรวมข้อมูลมีทั้งหมด 3 ชุด มีลักษณะและเนื้อหาดังนี้

 1) แนวทางการสัมภาษณ์ชุดที่ 1 แนวทางการสัมภาษณ์ชุดนี้ เป็นเครื่องมือที่ใช้ในการสัมภาษณ์เชิงลึกผู้ให้ข้อมูลที่เป็นนักเสพยาเสพติดในเขตพื้นที่ภาคเหนือตอนบนของประเทศไทย ซึ่งได้กำหนดประเด็นที่ศึกษาไว้ดังนี้

 1.1) คุณลักษณะของผู้ที่ตกเป็นเหยื่อ (ผู้เสพ) ของกระบวนการค้ายาเสพติด การศึกษาถึงเครือข่ายและสาเหตุที่ส่งผลต่อกระบวนการค้ายาเสพติดในเขตพื้นที่ภาคเหนือตอนบนของประเทศไทย ใช้แนวคิดเกี่ยวกับเครือข่ายทางสังคม ซึ่ง หมายถึงความสัมพันธ์ทางสังคมของบุคคล โดยมีการติดต่อสื่อสารและแลกเปลี่ยนผล ประโยชน์ซึ่งกันและกันเป็นแนวคิดหลัก

 1.2) กระบวนการค้ายาเสพติดในเขตพื้นที่ภาคเหนือตอนบนของประเทศไทย โดยศึกษาจากแนวคิดเกี่ยวกับเครือข่ายทางสังคม เพื่ออธิบายกระบวนการค้ายาเสพติด ในเขตพื้นที่ภาคเหนือตอนบนของประเทศไทย

 1.3) สาเหตุที่ส่งผลก่อให้เกิดกระบวนการค้ายาเสพติด โดยการศึกษาจากสภาพเศรษฐกิจ การเมือง สังคม กฎหมาย ประเพณีและวัฒนธรรมของผู้เสพ (เหยื่อ) ของกระบวนการค้ายาเสพติด

 1.4) เครือข่ายยาเสพติดในเขตพื้นที่ภาคเหนือตอนบนของประเทศไทย การศึกษาเครือข่ายยาเสพติดโดยการใช้แนวคิดเกี่ยวกับเครือข่ายทางสังคม ซึ่งเป็นลักษณะความสัมพันธ์ทางสังคมของบุคคล โดยมีการติดต่อสื่อสารและแลกเปลี่ยนผล ประโยชน์ซึ่งกันและกัน

 2) แนวทางการสัมภาษณ์ชุดที่ 2 แนวทางการสัมภาษณ์ชุดนี้ เป็นเครื่องมือที่ใช้ในการสัมภาษณ์เชิงลึกผู้ให้ข้อมูลที่เป็นนักค้ายาเสพติดในเขตพื้นที่ภาคเหนือตอนบนของประเทศไทย ซึ่งได้กำหนดประเด็นที่ศึกษาไว้ดังนี้

 2.1) ภูมิหลังนักค้ายาเสพติดในเขตพื้นที่ภาคเหนือตอนบนของประเทศไทย ใช้แนวคิดเกี่ยวกับเครือข่ายทางสังคม ซึ่งหมายถึงความสัมพันธ์ทางสังคมของบุคคล โดยมีการติดต่อสื่อสารและแลกเปลี่ยนผล ประโยชน์ซึ่งกันและกันเป็นแนวคิดหลัก

 2.2) กระบวนการค้ายาเสพติดในเขตพื้นที่ภาคเหนือตอนบนของประเทศไทย โดยศึกษาจากแนวคิดเกี่ยวกับเครือข่ายทางสังคม เพื่ออธิบายกระบวนการค้ายาเสพติด ในเขตพื้นที่ภาคเหนือตอนบนของประเทศไทย

 2.3) สาเหตุที่ส่งผลก่อให้เกิดกระบวนการค้ายาเสพติด โดยการศึกษาจากสภาพเศรษฐกิจ การเมือง สังคม กฎหมาย ประเพณีและวัฒนธรรมของผู้เสพ (เหยื่อ) ของกระบวนการค้ายาเสพติด

 2.4) เครือข่ายยาเสพติดในเขตพื้นที่ภาคเหนือตอนบนของประเทศไทย การศึกษาเครือข่ายยาเสพติดโดยการใช้แนวคิดเกี่ยวกับเครือข่ายทางสังคม ซึ่งเป็นลักษณะความสัมพันธ์ทางสังคมของบุคคล โดยมีการติดต่อสื่อสารและแลกเปลี่ยนผล ประโยชน์ซึ่งกันและกัน

 3) แนวทางการสัมภาษณ์ชุดที่ 3 แนวทางการสัมภาษณ์ชุดนี้ เป็นเครื่องมือที่ใช้ในการสัมภาษณ์เชิงลึกผู้ให้ข้อมูลที่เป็นบุคลากรในองค์กรภาครัฐของประเทศไทยและบุคลากรจากองค์กรเอกชนที่เกี่ยวข้องกับการต่อต้านการค้ายาเสพติดในเขตพื้นที่ภาคเหนือตอนบนของประเทศไทย ซึ่งได้กำหนดประเด็นที่ศึกษาไว้ดังนี้

 3.1) ภูมิหลังนักค้ายาเสพติดในเขตพื้นที่ภาคเหนือตอนบน ของประเทศไทย ใช้แนวคิดเกี่ยวกับเครือข่ายทางสังคม ซึ่งหมายถึงความสัมพันธ์ทางสังคม ของบุคคล โดยมีการติดต่อสื่อสารและแลกเปลี่ยนผล ประโยชน์ซึ่งกันและกันเป็นแนวคิดหลัก

 3.2) กระบวนการค้ายาเสพติดในเขตพื้นที่ภาคเหนือตอนบนของประเทศไทย โดยศึกษาจากแนวคิดเกี่ยวกับเครือข่ายทางสังคม เพื่ออธิบายกระบวนการค้ายาเสพติด ในเขตพื้นที่ภาคเหนือตอนบนของประเทศไทย

 3.3) สาเหตุที่ส่งผลก่อให้เกิดกระบวนการค้ายาเสพติด โดยการศึกษาจากสภาพเศรษฐกิจ การเมือง สังคม กฎหมาย ประเพณีและวัฒนธรรม ของกระบวนการค้ายาเสพติด

 3.4) เครือข่ายยาเสพติดในเขตพื้นที่ภาคเหนือตอนบนของประเทศไทย การศึกษาเครือข่ายยาเสพติดโดยการใช้แนวคิดเกี่ยวกับเครือข่ายทางสังคม ซึ่งเป็นลักษณะความสัมพันธ์ทางสังคมของบุคคล โดยมีการติดต่อสื่อสารและแลกเปลี่ยนผล ประโยชน์ซึ่งกันและกัน

**3.4 การเก็บรวบรวมข้อมูล**

 การวิจัยครั้งนี้ ผู้วิจัยได้ดาเนินการเก็บรวบรวมข้อมูล ดังนี้

 1. การศึกษาข้อมูลจากเอกสาร (Documentary Research) ผู้วิจัยได้ศึกษาแนวคิด ทฤษฎีต่างๆ ที่เกี่ยวข้องกับกระบวนการค้ายาเสพติดในเขตพื้นที่ภาคเหนือตอนบนของประเทศไทยและศึกษาจากบทความ วารสารวิชาการ สืบค้นข้อมูลจากอินเทอร์เนต (Internet) และงานวิจัยที่มีผู้ศึกษาไว้ในแง่มุมต่าง ๆ ที่เกี่ยวข้องกับกระบวนการค้ายาเสพติดในเขตพื้นที่ภาคเหนือตอนบนของประเทศไทย

 2. การเก็บรวบรวมข้อมูลจากการสัมภาษณ์ (Interview)

 2.1 ผู้วิจัยได้กำหนดวัน เวลา และสถานที่สัมภาษณ์ผู้ให้ข้อมูลหลัก (Key Informants) และผู้ให้ข้อมูลเพื่อเสริมผู้ให้ข้อมูลหลัก

 2.2 ผู้วิจัยได้ดำเนินการสัมภาษณ์ โดยใช้วิธีการจดบันทึกการสัมภาษณ์ผู้ให้ข้อมูล

สำคัญ (Key Informants) ผู้ให้ข้อมูลเพื่อเสริมผู้ให้ข้อมูลหลัก และการบันทึกเสียง

 2.3 ผู้วิจัยได้รวบรวมข้อมูลจากผู้ให้ข้อมูลหลัก (Key Informants) ผู้ให้ข้อมูลเพื่อเสริมผู้ให้ข้อมูลหลัก แล้วนำมาวิเคราะห์ พร้อมทั้งแยกแยะจับประเด็นอีกทั้งตัดคำพูดบางคำที่ไม่เหมาะสม และไม่เกี่ยวข้องกับการวิจัยออกไป เพื่อให้ข้อมูลนั้นเป็นไปตามระเบียบวิธีวิจัย เชิงคุณภาพ (Qualitative Research)

**3.5 การประมวลผลและการวิเคราะห์ข้อมูล**

 การประมวลผลและการวิเคราะห์ข้อมูลเชิงคุณภาพ การวิจัยเชิงคุณภาพครั้งนี้ใช้การรวบรวมข้อมูลจากการสัมภาษณ์ ผู้วิจัยทำการตรวจสอบข้อมูลและวิเคราะห์ข้อมูล ดังนี้

 **3.5.1 การตรวจสอบข้อมูล**

 ผู้วิจัยทำการตรวจสอบและยืนยันข้อมูลต่อเนื่องตลอดการเก็บรวบรวมข้อมูล หลังการเก็บรวบรวมข้อมูล และการวิเคราะห์ข้อมูล เพื่อให้ได้ข้อมูลและผลการวิเคราะห์ข้อมูลที่ถูกต้องเที่ยงตรง (Credibility) กับปรากฏการณ์ที่เกิดขึ้นจริง ด้วยวิธีการและขั้นตอนดังนี้ คือ

 3.5.1.1 การตรวจสอบข้อมูลระหว่างการเก็บข้อมูลภาคสนาม ผู้วิจัยตรวจสอบและยืนยันข้อมูลระหว่างเก็บข้อมูลภาคสนาม โดยใช้เทคนิคสามเส้า (Triangulation Technique) (McMillan and Wergin, 2002, Patton, 1990, Denzin, 1970) การยกคำพูดโดยตรง (Direct Quote/Verbatim) และการยืนยันผลจากแหล่งข้อมูล (Participant Feedback/Memmber Check) (Maxwell, 1992, 1996) ซึ่งมีวิธีการดังนี้ คือ

 1) ก่อนการสัมภาษณ์ ผู้วิจัยได้เก็บรวบรวมข้อมูลเบื้องต้นบางส่วนเกี่ยวกับเรื่องราวหรือคดีที่เกิดขึ้นเกี่ยวกับนักเสพยาเสพติดและนักค้ายาเสพติดซึ่งเป็นผู้ให้ข้อมูลหลักจากบุคลากรในองค์ของรัฐที่ได้กำหนดไว้แล้ว ผู้วิจัยตรวจสอบข้อมูลที่ได้ระหว่างการสัมภาษณ์กับข้อมูลเบื้องต้นที่มีอยู่ว่ามีความสอดคล้องกันหรือไม่ ร่วมกับการสังเกตท่าทางและสีหน้าของผู้ให้ข้อมูลว่าผู้ให้ข้อมูลหลักให้ข้อมูลด้วยความจริงใจหรือด้วยความรู้สึกนึกคิดของผู้ให้ข้อมูลหรือไม่ หากพบว่าข้อมูลที่ได้มีประเด็นที่ไม่สอดคล้องกับข้อมูลเบื้องต้นที่มีอยู่ หรือมีเหตุให้สงสัยว่า ไม่ได้มาจากความรู้สึกนึกคิดของผู้ให้ข้อมูล ผู้วิจัยก็จะทำการสัมภาษณ์เพิ่มเติมในประเด็นดังกล่าว

 2) ระหว่างการสัมภาษณ์นักเสพยาเสพติดและนักค้ายาเสพติดผู้วิจัยทำการสัมภาษณ์ผู้ให้ข้อมูลแต่ละคน 2 ครั้ง โดยระหว่างพักหลังการสัมภาษณ์ครั้งแรก ผู้วิจัยได้ทำการตรวจสอบข้อมูลเพื่อหาประเด็นที่ขาดหาย และเก็บข้อมูลเพิ่มเติมในการสัมภาษณ์ครั้งที่สอง รวมทั้งทำการตรวจสอบและยืนยันข้อมูลที่ได้ โดยการอ่านทบทวนบันทึกสนาม ข้อมูลที่ได้จากการสัมภาษณ์ครั้งแรกให้ฟัง เพื่อยืนยันความถูกต้องของข้อมูล

 นอกจากนั้น ผู้วิจัยได้นัดหมายวันเวลาและนำผลการตรวจสอบและวิเคราะห์ข้อมูลเบื้องต้น กลับไปให้เจ้าของข้อมูลแต่ละคนตรวจสอบ และยืนยันว่ามีความถูกต้องตามความเป็นจริงหรือไม่ โดยวิธีการอ่านทวนผลการวิเคราะห์ข้อมูลให้ฟังและการพูดคุยแบบไม่เป็นทางการกับผู้ให้ข้อมูล อันเป็นการยืนยันผลจากแหล่งข้อมูลโดยตรงอีกครั้งหนึ่ง เพื่อตรวจสอบความถูกต้องและความเที่ยงตรงของข้อมูลมาว่ามาจากความรู้สึกนึกคิดของผู้ให้ข้อมูลหรือไม่ เพียงใด และทำการสัมภาษณ์เก็บรวบรวมข้อมูลเพิ่มเติมในประเด็นที่ตกหล่นอีกคนละ 1 ครั้ง อันเป็นการตรวจสอบโดยใช้เทคนิคสามเส้า โดยการสัมภาษณ์ผู้ให้ข้อมูลคนเดียวกัน ตามแนวทางการสัมภาษณ์และข้อคำถามเดียวกันแต่ต่างเวลากัน (Time Triangulation)

 3) การสัมภาษณ์แต่ละครั้ง ผู้วิจัยทำการตรวจสอบและยืนยันข้อมูลที่ได้ โดยใช้การตรวจสอบและยืนยันกับข้อมูลที่ได้จากต่างแหล่งข้อมูล (Triangulation of Sources) ทั้งจากแหล่งกลุ่มนักเสพยาเสพติด นักค้ายาเสพติด และบุคลากรที่เกี่ยวข้องโดยตรงในการต่อต้านการค้ายาเสพติดในเขตพื้นที่ภาคเหนือตอนบนของประเทศไทย โดยใช้วิธีการเดียวกันคือการสัมภาษณ์ โดยนำข้อมูลและผลการวิเคราะห์ข้อมูลเบื้องต้นที่ได้จากการสัมภาษณ์ผู้ให้ข้อมูลกลุ่มอื่นก่อนหน้านั้น มาทำการตรวจสอบและยืนยันกับข้อมูลที่ได้ระหว่างสัมภาษณ์ ในประเด็นที่เกี่ยวข้องกัน เพื่อตรวจสอบความถูกต้อง และความสอดคล้องหรือเชื่อมโยงกันของข้อมูล โดยทำการตรวจสอบและยืนยันซ้ำไปมาหลายครั้ง เพื่อให้มีความมั่นใจว่าข้อมูลมีความเที่ยงตรงกับปรากฏการณ์ที่เกิดขึ้นจริง

 4) หลังจากที่ได้เก็บข้อมูลในแต่ละวันและรวบรวมข้อมูลแล้ว ผู้วิจัยได้ทำการถอดเทปข้อมูลสัมภาษณ์แต่ละคน จากนั้นนำข้อมูลที่ได้ มาทำการวิเคราะห์เบื้องต้นโดยตรวจสอบความละเอียดถูกต้อง และความครบถ้วนในประเด็นที่ต้องการศึกษา หากพบว่ามีประเด็นใดที่ยังตกหล่นและต้องการเพิ่มเติม ผู้วิจัยจะได้ทำการเก็บรวบรวมเพิ่มเติมเพื่อให้มีความสมบูรณ์มากยิ่งขึ้น

 3.5.1.2 การตรวจสอบข้อมูลหลังเก็บข้อมูลภาคสนาม นำข้อสรุปที่ค้นพบตรวจสอบความสอดคล้องเชิงโครงสร้าง (Pattern Matching) โดยการนำแบบแผนที่ค้นพบดังกล่าวไปตรวจสอบกับข้อมูลที่เก็บรวบรวมมาได้ เพื่อตรวจสอบความเที่ยงตรงเชิงทฤษฎีว่า แบบแผนที่ค้นพบมีความสอดคล้องกับข้อมูลจริง ภายใต้บริบทประเทศไทยเป็นประเทศต้นทางและประเทศปลายทาง หรือไม่ เพียงใดเพื่อให้งานวิจัยมีความน่าเชื่อถือ (Maxwell, 1992) และผู้วิจัยยังได้ยกคำพูดโดยตรงของผู้ให้ข้อมูลบางคนในประเด็นที่สำคัญมาประกอบในรายงานผลการวิจัยอีกด้วย

 **3.5.2 การวิเคราะห์ข้อมูล**

 ในการวิจัยครั้งนี้ ใช้การรวบรวมข้อมูลจากการสัมภาษณ์ ผู้วิจัยทำการวิเคราะห์ข้อมูลโดยการจำแนกข้อมูล จัดกลุ่มข้อมูล และสังเคราะห์แบบแผนความสัมพันธ์ (Pattern) จนได้ข้อสรุป มีวิธีการและขั้นตอนในการวิเคราะห์ข้อมูล ดังนี้

3.5.2.1 การวิเคราะห์ข้อมูลระหว่างเก็บข้อมูลภาคสนามระหว่างการเก็บข้อมูลภาคสนาม ผู้วิจัยได้ทำการวิเคราะห์ข้อมูลไปด้วย เพื่อให้การเก็บรวบรวมได้ข้อมูลตรงกับประเด็นคำถามการวิจัย และเพื่อวางแผนงานเก็บรวบรวมข้อมูลในครั้งต่อไป โดยยึดตามแนวคิดของ Bogdan and Biklen (2003) and McMillan and Schumacher (1997) เป็นแนวทางในการวิเคราะห์ ซึ่งมีวิธีการดังนี้ คือ

 1) ได้จำกัดขอบเขตการเก็บรวบรวมข้อมูลให้ตรงกับประเด็นคำถามและประเภทการวิจัย โดยได้ย้ำเตือนตนเองอยู่เสมอและทุกครั้งที่ทำการสัมภาษณ์ ให้สัมภาษณ์เจาะจงตรงกับประเด็นคำถามการวิจัยที่ต้องการสืบค้นหาคำตอบ และตรงกับรูปแบบการวิจัยเชิงคุณภาพ

 2) ผู้วิจัยได้ใช้ข้อค้นพบจากการวิเคราะห์ที่ผ่านมาสำหรับเตรียมการเก็บรวบรวมข้อมูลครั้งต่อไป หากพบว่ามีประเด็นใดที่ยังตกหล่นและต้องการเพิ่มเติม ผู้วิจัยจะได้ทำการเก็บรวบรวมเพิ่มเติมเพื่อให้มีความสมบูรณ์มากยิ่งขึ้น

 3) ผู้วิจัยได้นำกรอบแนวคิดในการวิจัยที่ได้จากการทบทวนแนวคิด ทฤษฎี และงานวิจัยที่เกี่ยวข้อง มาใช้เป็นกรอบอ้างอิงสำหรับใช้เป็นฐานคิดในการตีความหมายข้อมูลที่ได้ระหว่างเก็บข้อมูลภาคสนาม พร้อมกับสร้างสมมติฐานชั่วคราวขึ้น (Working Hypothesis) สำหรับใช้เป็นแนวทางในการเก็บรวบรวมข้อมูลและการวิเคราะห์ข้อมูลครั้งถัดไป

3.5.2.2 การวิเคราะห์ข้อมูลหลังเก็บข้อมูลภาคสนาม หลังเก็บข้อมูลภาคสนาม ผู้วิจัยได้ทำการวิเคราะห์ข้อมูล โดยยึดตามแนวคิดของ Mcmillan and Schumacher (1997) และ Strauss and Corbin (1998) เป็นแนวทางในการวิเคราะห์ ซึ่งมีขั้นตอนและวิธีการดังนี้

 1) ผู้วิจัยได้ทำการจัดเตรียมข้อมูล (Data Preparation) โดยการเตรียมและตรวจสอบบันทึกข้อมูลภาคสนาม และข้อมูลสัมภาษณ์ที่ได้จากการถอดจากเทปบันทึกเสียงของผู้ให้ข้อมูลแต่ละคน รวมทั้งข้อมูลเบื้องต้นของผู้ให้ข้อมูลที่เก็บรวบรวมมาได้

 2) ผู้วิจัยได้ทำการจำแนกแยกแยะข้อมูล (Data Identification) โดยอ่านข้อมูลของแต่ละคนที่ถูกจัดเตรียมไว้หลายรอบ เพื่อจับใจความที่อยู่ในข้อมูลว่าเกี่ยวข้องกับหัวข้อคำถามการวิจัยได้บ้าง จากนั้นจึงทำการแยกแยะข้อมูล โดยการแบ่งแยกข้อมูลออกส่วนย่อยตามหน่วยความหมาย (Meaning Unit) จนได้หน่วยของข้อมูลที่มีความหมายหรือหน่วยวิเคราะห์ (Analysis Unit) เพื่อใช้ในการวิเคราะห์ จากนั้นทำการพิจารณาความเชื่อมโยงความเกี่ยวข้องกันตามความคล้ายคลึงหรือแตกต่างกันของหน่วยวิเคราะห์ที่ได้ และสร้างเป็นหัวข้อสรุปแนวคิดในข้อมูล (Conceptual Topics or Subcategories) พร้อมกับลงรหัส (Data Coding) เพื่อใช้แทนหัวข้อสรุปแนวคิดดังกล่าว

 3) ผู้วิจัยได้ทำการจัดกลุ่มข้อมูล (Categorizing) โดยการนำสรุปแนวคิด ที่ได้จากผู้ให้ข้อมูลทุกคน มาทำการเชื่อมโยงความเกี่ยวข้องกันตามความหมาย ผ่านทางรหัส ที่กำหนดไว้ และสร้างเป็นกลุ่มของหัวข้อสรุปแนวคิด (Conceptual Categories) ที่มีความหมายคล้ายคลึงหรือแตกต่างกัน

 4) ผู้วิจัยทำการสังเคราะห์แบบแผนความสัมพันธ์ (Pattern Forming) โดยการหาความเชื่อมโยงของความหมายระหว่างกลุ่มหัวข้อสรุปแนวคิดต่าง ๆ เพื่อสร้างข้อสรุปแบบแผนความสัมพันธ์ (Pattern) ของกระบวนการค้ายาเสพติดในเขตพื้นที่ภาคเหนือตอนบนของประเทศไทย

 จากนั้น นำผลการวิเคราะห์ข้อมูลที่ได้ ทำการสังเคราะห์แบบแผนความสัมพันธ์ โดยการหาความเชื่อมโยงระหว่างกันของกลุ่มของข้อมูลในแต่ละประเด็น เพื่อสร้างข้อสรุปแบบแผนความสัมพันธ์เครือข่าย เพื่ออธิบายปรากฏการณ์ กระบวนการค้ายาเสพติด ในเขตพื้นที่ภาคเหนือตอนบนของประเทศไทยภายใต้บริบทของกระบวนการค้ายาเสพติด ผู้วิจัยได้ทำการตรวจสอบและยืนยันข้อสรุปที่ค้นพบดังกล่าว โดยการนำข้อสรุปแบบแผนความสัมพันธ์ที่ค้นพบไปตรวจสอบและยืนยันกับข้อมูลที่เก็บรวบรวมมาได้ ว่ามีความสอดคล้องต้องกันกับข้อมูลจริง หรือไม่ เพียงใดซึ่งมีตัวอย่างในการวิเคราะห์ข้อมูลในบางประเด็น

**3.6 การนำเสนอผลการวิจัย**

 การนำเสนอผลการวิจัยครั้งนี้ ผู้วิจัยใช้วิธีการนำเสนอด้วยวิธีการพรรณนาวิเคราะห์ (Analysis Description) ซึ่งเป็นการบรรยาย อธิบายข้อเท็จจริง ตลอดจนได้นำเสนอข้อมูลตาม กรอบแนวคิดทฤษฎี เพื่อให้เข้าใจถึงกระบวนการค้ายาเสพติดในเขตพื้นที่ภาคเหนือตอนบนของประเทศไทยและเครือข่ายการค้ายาเสพติดในเขตพื้นที่ภาคเหนือตอนบนของประเทศไทย และเพื่อให้มีความกระชับและชัดเจนในการนำเสนอ ผู้วิจัยอาจมีการใช้ตาราง ภาพ และแผนภูมิประกอบในการบรรยาย และอธิบายปรากฏการณ์ที่เกิดขึ้นด้วย

**3.7 จริยธรรมในการวิจัย**

 การศึกษาเรื่องกระบวนการค้ายาเสพติดในเขตพื้นที่ภาคเหนือตอนบนของประเทศไทย โดยธรรมชาติของข้อมูลวิจัยเหล่านี้ เป็นเรื่องไวต่อความรู้สึก เพราะนักเสพยาเสพติดและนักค้า ยาเสพติดย่อมมีความสัมพันธ์กัน โดยเฉพาะนักเสพยาเสพติด ซึ่งเป็นผู้ที่ได้รับผลกระทบ อย่างรุนแรงทั้งทางด้านร่างกายและจิตใจจากโทษและพิษภัยของยาเสพติดและเครือข่ายของนักค้ายาเสพติด ส่วนนักค้ายาเสพติดซึ่งเป็นผู้ที่ถูกกล่าวหาว่ากระทำผิดและเป็นผู้ถูกต้องขังในทัณฑสถาน เป็นผู้ให้ข้อมูลที่อาจอ้างถึงหรือพาดพิงสมาชิกนักค้ายาเสพติดอื่นในเครือข่ายนักค้ายาเสพติดที่ยังไม่ถูกจับกุมดำเนินคดี อันอาจเป็นอันตรายต่อตัวนักค้ายาเสพติดผู้ให้ข้อมูลที่ถูกคุมขังใน ทัณฑสถานได้ ผู้วิจัยจึงได้ให้ความสำคัญต่อเรื่องดังกล่าวนี้ ซึ่งเป็นประเด็นที่เกี่ยวข้องกับจริยธรรมการวิจัยอย่างมากที่สุด อย่างไรก็ตามถ้าไม่มีการศึกษาวิจัยในเรื่องนี้ ก็จะไม่สามารถเข้าใจถึงกระบวนการค้ายาเสพติดในเขตพื้นที่ภาคเหนือตอนบนของประเทศไทย ว่าเป็นอย่างไร และจะทำให้การกำหนดแนวทางในการวางนโยบายในการป้องกัน ปราบปราม และต่อต้านการค้ายาเสพติด ขององค์กรหรือหน่วยงานที่เกี่ยวข้องไม่เกิดประสิทธิภาพ กระบวนการค้ายาเสพติดจะยังคงอยู่ในสังคมไทยต่อไป

 ผู้วิจัยจึงต้องได้รับการยินยอมด้วยวาจาจากผู้ให้ข้อมูลก่อน โดยขอรับการยกเว้นการลงนามเป็นลายลักษณ์อักษรในแบบยินยอมของอาสาสมัครที่เป็นนักเสพยาเสพติดและนักค้ายาเสพติด โดยผู้วิจัยมีกระบวนการพิทักษ์สิทธิ์ของผู้ให้ข้อมูล ดังนี้

 1. การนำเสนอผ่านคณะกรรมการสอบโครงร่างการวิจัย บัณฑิตวิทยาลัย มหาวิทยาลัยราชภัฎมหาสารคาม

 2. การปกป้องสิทธิ์ของผู้ให้ข้อมูล ก่อนการเก็บข้อมูล ผู้วิจัยได้ชี้แจงใบแบบคำชี้แจง โดยอ่านให้ผู้ให้ข้อมูลแต่ละคนเข้าใจชัดเจนถึงวัตถุประสงค์ในการวิจัย กระบวนการวิจัย และผลประโยชน์ที่จะเกิดขึ้นกับผู้ให้ข้อมูล ชุมชน สังคม และประเทศชาติ โดยให้คำรับรองว่าจะมีการเก็บข้อมูลเป็นความลับเป็นอย่างดี เพื่อป้องกันความเสียหายที่จะเกิดขึ้น ผู้วิจัยได้ขอรับการยกเว้นการลงนามเป็นลายลักษณ์อักษรในแบบยินยอมของอาสาสมัครที่เป็นนักเสพยาเสพติดและนักค้ายาเสพติด โดยขอรับการยินยอมด้วยวาจาจากอาสาสมัคร และกำหนดรหัสผู้ให้ข้อมูลแทนการลงลายมือชื่อให้คำยินยอมที่จะให้ข้อมูลในการวิจัยในแบบคำยินยอม เพื่อแสดงว่าผู้วิจัยได้เก็บข้อมูลจากอาสาสมัครนั้นจริง

 3. การให้ความมั่นใจในการให้ข้อมูล ผู้วิจัยให้ความมั่นใจกับผู้ให้ข้อมูลในการให้ข้อมูลเพื่อการวิจัยในครั้งนี้ โดยผู้วิจัยชี้แจ้งให้ผู้ให้ข้อมูลททราบว่าจะดำเนินการจัดเก็บข้อมูล เพื่อวัตถุประสงค์ในการศึกษาวิจัย เพียงอย่างเดียว และในการเก็บรวบรวมข้อมูลครั้งนี้ผู้วิจัย ไม่ประสงค์เก็บรวบรวมข้อมูลรายละเอียดเกี่ยวกับชื่อ สกุล และรายละเอียดเกี่ยวกับถิ่นที่อยู่ของผู้ให้ข้อมูล แต่อย่างใด ซึ่งได้กำหนดรหัสผู้ให้ข้อมูลแทนการลงลายมือชื่อให้คำยินยอม

 4. ความซื่อสัตย์และความจริงใจ ผู้วิจัยจะไม่เปลี่ยนแปลงข้อมูล โดยจะทำการวิเคราะห์ข้อมูลตามสภาพบริบทที่เกี่ยวข้องและเป็นจริง และจะนำเสนอผลการวิจัยที่ได้ตามความเป็นจริง

 ดังนั้น ในการศึกษาวิจัยครั้งนี้ ผู้วิจัยได้ปฏิบัติตามหลักจริยธรรมการวิจัยอย่างเคร่งครัด ตลอดจนถึงกระบวนการวิจัย โดยเค้าโครงการวิจัยได้ผ่านการอนุมัติจากคณะกรรมการผู้สอบเค้าโครงมหาวิทยาลัยราชภัฏมหาสารคาม ในการวิจัยได้รับคำยินยอมจากกลุ่มตัวอย่างในการศึกษาครั้งนี้ทุกกลุ่ม ซึ่งจะมีรายละเอียดการแสดงความยินยอมและคำชี้แจงในการศึกษาเพื่ออธิบายวัตถูประสงค์ของการศึกษาให้แก่ผู้ถูกศึกษา เพื่อป้องกันผลกระทบต่อสุขภาพจิตใจและวิถีในการดำเนินชีวิตของผู้ให้ข้อมูล ในการเก็บรวบรวมข้อมูลนั้น ผู้วิจัยได้มีการรวบรวมข้อมูลจากผู้ให้ข้อมูลหลายฝ่าย ที่เข้ามามีส่วนร่วมในการศึกษา ซึ่งผู้วิจัยทำการเก็บข้อมูลที่ได้ทั้งหมดเป็นความลับ ซึ่งในการศึกษานี้มีเพียงผู้วิจัยเท่านั้นที่ทราบข้อมูลเหล่านั้น หากผลงานทางการวิจัยได้รับการเผยแพร่โดยการตีพิมพ์ในวารสารทางวิชาการ จะไม่มีการระบุชื่อของผู้ให้ข้อมูลไม่ว่าจะเป็นกรณีใดๆ และเทปบันทึกเสียงที่ใช้ในการรวบรวมข้อมูลได้ถูกทำลายทันที เมื่อสิ้นสุดการศึกษาวิจัย

**3.8 ระยะเวลาในการวิจัย**

 การวิจัยครั้งนี้ เป็นการวิจัยเชิงคุณภาพ ใช้เวลาในการรวบรวมข้อมูลด้วยวิธีการศึกษา เชิงคุณภาพ รวมระยะเวลา 1 ปี แต่เนื่องจากผู้ให้ข้อมูลแต่ละกลุ่มอยู่ในหลายพื้นที่ในการวิจัย ผู้วิจัยจึงได้เก็บข้อมูลภาคสนามหลายช่วง ในช่วงแรก ระหว่างเดือนกันยายน 2559 – เดือนมีนาคม 2560 ผู้วิจัยได้ทำหนังสือขออนุญาตเก็บรวบรวมข้อมูลส่งให้กับผู้บริหารหน่วยงานหรือองค์กรที่ผู้ให้ข้อมูลสังกัดอยู่ หลังจากได้รับการอนุญาตให้เก็บรวบรวมข้อมูล ผู้วิจัยได้เริ่มต้นเก็บรวบรวมข้อมูลภาคสนามจากผู้ให้ข้อมูลแต่ละกลุ่ม โดยช่วงที่สองตั้งแต่เดือนเมษายน 2560 ถึง เดือนกันยายน 2561 ผู้วิจัยเก็บรวบรวมข้อมูลจากผู้ให้ข้อมูลที่เป็นนักเสพยาเสพติด นักค้ายาเสพติด และผู้วิจัยเก็บรวบรวมข้อมูลจากผู้ให้ข้อมูลที่เป็นบุคลากรที่เกี่ยวข้องโดยตรงในการป้องกันและปราบปราบยาเสพติดในเขตพื้นที่ภาคเหนือตอนบนของประเทศไทยและเจ้าหน้าที่ศูนย์บำบัดรักษายาเสพติดภาคเหนือ รวมไปถึงเจ้าหน้าที่ฝ่ายปกครองที่อยู่ในพื้นที่ชายแดนในเขตพื้นที่ภาคเหนือตอนบนของประเทศไทย ซึ่งในการเก็บรวบรวมข้อมูลจากผู้ให้ข้อมูลดังกล่าว ผู้วิจัยไม่ได้ทำต่อเนื่องทุกวัน เนื่องจากต้องทำการตรวจสอบข้อมูลที่ได้จากการเก็บรวบรวมในแต่ละวัน เพื่อหาประเด็นที่ขาดหายและต้องการเพิ่มเติม และนำข้อมูลที่ได้มาเสนออาจารย์ที่ปรึกษาเป็นระยะ ๆ หากข้อมูลในส่วนใดตกหล่นไม่ครบถ้วนในประเด็นที่ต้องการศึกษา ผู้วิจัยก็ลงไปเก็บรวบรวมข้อมูลเพิ่มเติม หลังจากนั้นเป็นการวิเคราะห์ข้อมูลรวมและเขียนรายงาน